Necazul unora, bucuria altora! Maria Grapini, fostul ministru delegat al turismului, este bucuroasă că tot mai mulți români suferă de reumatism, dintr-un motiv incredibil. Astăzi, Maria Grapini a fost invitată la deschiderea unui târg de turism la Timișoara, astfel că nu a ratat ocazia de a vorbi despre proiectele pe care le-a lansat în timpul mandatului ei cu scopul de a promova turismul românesc.

Fostul ministru al turismului s-a lăudat și că a reușit pe perioada în care a fost ministru să viziteze întreaga țara, iar ultimul loc vizitat, stațiunea balneară de la Tășnad a impresionat-o.



“A fost o mare surpriză să văd stațiunea balneară Tășnad, din județul Satu Mare. Este o așezare dumnezeiască acolo, cu apă termală, cu trei bazine imense de apă termală. Oamenii erau deja acolo la tratament, este indicat tratamentul pentru reumatism și, Slavă Domnului, jumătate dintre români suferă de această boală. Dar este interesant faptul că o localitate cu 9.000 de oameni a reușit să facă o așezare excelentă”, a explicat Maria Grapini.

Nu de puține ori, fostul ministru al Turismului a fost criticat de presă pentru greșelile gramaticale. Mai mult, în urmă cu o lună, Maria Grapini povestea în cadrul unui interviu, că România are “primul om care a zburat în cosmos”.